钦定古今图书集成/明伦汇编/闺媛典/第201卷 > 钱顺时妻卞氏
## 钦定古今图书集成/明伦汇编/闺媛典/第201卷 > 钱顺时妻卞氏

按《常熟县志》：卞氏，进士钱顺时妻。顺时登第，未仕而
没，时年三十，子世扬甫七岁，卞截发贮棺中，以抚孤
自誓。翁性严重，奉事惟谨，庀治丧事，必先诸叔，曰：“吾
冢妇弗敢后也。”分财产，戒世扬无取赢，曰：“若孺子弗
敢先也。”世扬能胜外傅，不假与颜色，稍不如命，则对
案不食，涕泪交颐，居恒以纲常为典训，曰：“吾愿汝为
古之愚人，不愿汝为今之闻人也。”岁时命世扬省视
故旧族戚闾里之贫窭者，待以举火。解衣推食，掩骼
设糜不吝。脱簪珥为之尢。好佛肖像，饭僧无虚日。兴
福寺大殿久颓废，独力修复，金碧灿然。万历末，孙谦
益以苦节上闻。